משטרת ירושלים שוקלת לאפשר עליית יהודים להר הבית במסגרת יום ירושלים שיתקיים מחר (ראשון). זאת למרות הפיגוע בשער שכם אתמול שבו נדקרו שני בני אדם. בימים האחרונים נאסר על יהודים לעלות להר הבית, במשטרה לא התקבל מידע מודיעיני על התפרעויות צפויות מחר. גם תפילות לילת אל קדר שנערכו אתמול עברו בשלום. את ההחלטה הסופית יקבל מחר בבוקר מפקד מחוז ירושלים במשטרה, דורון ידיד, אחרי הערכת מצב.
בד בבד נמצאת המשטרה בכוננות שיא לקראת אירועי יום ירושלים. אלפי שוטרים פרוסים במוקדי החיכוך בעיר. במשטרה נעזרים בשוטרים גלויים וסמויים, ברחפנים ובאמצעים טכנולוגיים נוספים.